Hošea (Šarić)/Glava 8.
1 Stavi trubu na usta svoja! Kao orao kruži nad kućom Gospodnjom, jer lome zavjet moj i prestupaju zakon moj! 

2 Dovikuju mi: 'Bože moj! Mi, Izraele, poznajemo te!' 

3 Spasenje odbija Izrael. Tako će ga progoniti neprijatelj. 

4 Postavljaju kraljeve bez mene, namještaju knezove bez znanja mojega. Od svojega srebra i zlata prave sebi idole na propast svoju. 

5 Grsti mi se bikova služba tvoja, Samarijo! Gnjev moj raspaljuje se na njih. Dokle će još ostati bez kazne? 

6 Jer on proizlazi iz Izraela; načinio ga je umjetnik. On nije Bog, On će otići u komade, bik Samarije. 

7 Jer siju vjetar, buru će žeti. Stabljika nema ploda, i ona ne donosi brašna. Ako bi ga donijela, proždrijet će ga tuđinci. 

8 Proždrijet će se Izrael. Već je među narodima kao posuda bez vrijednosti. 

9 Jer su trčali u Asiriju. Kao divlji magarac, koji ide sam za se, jest Efraim. Donijeli su darove ljubavne. 

10 A jer su davali darove narodima, ja ću ih odvesti u progonstvo. Tada će doskora prestati kraljeve i knezove pomazivati. 

11 Mnoge žrtvenike gradi Efraim da griješi. Oni mu postadoše na grijeh. 

12 I da mu propišem tisuću zakona, njemu su oni kao tuđi. 

13 Žrtve zaklanice vole se - i kolju. Meso se voli - i jedu. Gospod ih ne prima. On se sada, spominje krivnje njihove i kazni grijehe njihove. Moraju opet u Egipat. 

14 Izrael je zaboravio stvoritelja svojega i gradio je palače. Mnoge tvrde gradove podigao je Juda. Oganj ću baciti u gradove njegove. On ždere tvrđave njegove. 

Hošea (Šarić)